Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

I. Odhad dopadov na verejné financie
Navrhovaným materiálom sa nezvyšujú nároky na financovanie zo štátneho rozpočtu. 

II. Odhad dopadov na obyvateľov, hospodárenie podnikateľskej sféry a iných  právnických osôb 
Materiál predpokladá pozitívny dopad na obyvateľov a zvyšovanie kvality jeho života najmä prostredníctvom financovania strategickej priority Ľudské zdroje a vzdelávanie; v rámci nej ide o špecifické priority moderné vzdelávanie pre znalostnú spoločnosť, infraštruktúra vzdelávania a podpora rastu zamestnanosti a sociálnej inklúzie.
Taktiež materiál predpokladá pozitívny dopad aj na hospodárenie podnikateľskej sféry a iných  právnických osôb, a to najmä prostredníctvom financovania strategickej priority „Inovácie, informatizácia a znalostná ekonomika“ a v rámci nej ide najmä o špecifické priority: podpora konkurencieschopnosti podnikov a služieb prostredníctvom inovácií, informatizácia spoločnosti, výskum a vývoj. 

III. Odhad dopadov na životné prostredie
Predložený materiál nebude mať negatívny dopad na životné prostredie na miestnej, regionálnej a celoslovenskej úrovni. V rámci strategickej priority Infraštruktúra a regionálna dostupnosť bola v Národnom strategickom a referenčnom rámci SR na roky 2007 – 2013 definovaná špecifická priorita environmentálna infraštruktúra a ochrana životného prostredia, ktorá má zabezpečiť zlepšenie životného prostredia ako pevného základu trvalo udržateľného spoločenského a hospodárskeho rozvoja, očakávaného v priebehu programového obdobia 2007 – 2013. V súlade s integrovanou aproximačnou stratégiou v kapitole Životné prostredie (2001) a so Zmluvou o pristúpení k EÚ bude Slovenská republika v nasledujúcom programovom období investovať do všetkých zložiek infraštruktúry životného prostredia.

IV. Odhad dopadov na zamestnanosť
Materiál predpokladá pozitívny dopad na zamestnanosť. Opatrenia na podporu rastu zamestnanosti a sociálnej inklúzie budú komplementárne doplnené rozsiahlymi intervenciami do infraštruktúry vzdelávacích zariadení a zariadení sociálnej starostlivosti (špecifické priority infraštruktúra vzdelávania a regionálna infraštruktúra) a tvorby nových a lepších pracovných miest (špecifická priorita podpora rastu zamestnanosti a sociálnej inklúzie).

V.  Analýza vplyvov na podnikateľské prostredie
Prostredníctvom finančnej podpory navrhovaných strategických a špecifických priorít, definovaných v Národnom strategickom a referenčnom rámci SR na roky 2007 – 2013, bude mať predkladaný materiál pozitívny vplyv na podnikateľské prostredie. Jednotlivé priority smerujú do oblastí, ktoré bezprostredne ovplyvňujú podnikateľské prostredie. Ide najmä o strategickú prioritu „Inovácie, informatizácia a znalostná ekonomika“, v ktorej sú definované špecifické priority: podpora konkurencieschopnosti podnikov a služieb prostredníctvom inovácií, informatizácia spoločnosti  a výskum a vývoj.